"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Tere tulemast taas "One Way" saatesse!
Saate toob teieni misjoniühendus One Way Mission.
One Wayl on sõpru kogu maailmas ja meie töös osaleb sadu inimesi.
Kui sind huvitab One Way töö, tasub tellida ajaleht Raportti,
mis sisaldab palju uudiseid misjonipõldudelt,
värvikaid elulugusid, julgustavaid jutte Jumala imedest
ja sügavat õpetust sinu argipäeva vaimutoiduks.
Raportti võtab ka sõna aktuaalsetel vaimsetel teemadel
ja valmistab sind kohtuma tänapäeva väljakutsetega.
Ajalehest saad ka aktuaalset infot meie tegemistest kodumaal Soomes.
Ajaleht on tasuta.
Kõige lihtsamini on see tellitav meie kodulehel www.onewaymission.fi
või telefonitsi, helistades ekraanil olevale numbrile.
Hulgaliselt inimesi on pidanud Jeesust kogu jõust järgima asudes,
paljustki loobuma.
Loobumine tähtsatest ja kallitest asjadest
pole alati üksnes negatiivne. Loobumises on peidetud õnnistus.
Sellest räägib Esa Juutilainen.
One Way Pühapäevapidu pühapäeviti kell 12 Helsingis
Matteuse 19:29 -
Ja igaüks, kes on jätnud maha majad või vennad või õed või isa või ema
või lapsed või põllud minu nime pärast,
saab nad tagasi sajakordselt ja pärib igavese elu.
Aga paljud esimesed jäävad viimasteks ja viimased saavad esimesteks.
Olen vahel mõelnud, kes need on, kes on loobunud sellest kõigest
Jeesuse nime tõttu.
Esiteks mõtleme tihti, et inimesel peab olema midagi,
millest tal oleks loobuda.
Tegelikkuses on inimesed loobunud neist juba enne,
kui need asjad neil olemas on.
Peame Jumala kuningriigi tõttu tegema tihti valikuid,
mis välistavad mõned neist asjust.
Need olukorrad võivad valiku hetkel rasked tunduda.
Võime mõtiskleda, kuidas inimene võib loobuda lastest,
kui tal lapsi pole.
Ja kui tal lapsed on, kuidas saaks ta neist
jumalariigi tõttu loobuda?
Siin on vaid kaks võimalust.
Ta kas peab tegema valiku, kus ta jumalariigi tõttu ei abiellu,
või on olukordi, kus tagakiusu või muude asjade tõttu
satub inimene päriselt oma lastest lahku.
Lasse Heimonen rääkis vanemaist, kes läksid Jaapanisse misjonitööle.
Nad said sinna läbi raskuste viisa.
Lasse ema jäi aga lapseootele ja Lassele viisat ei antud.
Lasse pidi Soome jääma ja kõik teised läksid Jaapanisse.
See oli konkreetne olukord, kus vanemad pidid lapsest loobuma.
Nad läksid teiste lastega Jaapanisse, kuid Lasset ei saanud kaasa võtta.
See oli kindlasti suur ohver ja pani mõtlema,
kas see ikka on Jumala tahe.
Lasse rääkis, kuidas ta seetõttu kaua aega kibedust tundis.
Seejärel aitas Jumal ta sellest üle.
Markuse 10:30 lisab samas tekstis: "tagakiusamise kestel".
"Ega saaks vastu nüüd, selsamal ajal sajavõrra ...
... tagakiusamise kestelgi."
Luukas lisab ka midagi.
Matteus, Markus ja Luukas räägivad sellest üsna ühtmoodi.
Luukas lisab siin ka: kodust või naisest.
Ehk neistki võib jumalariigi tõttu loobuda.
Me ei mõtle, et keegi abiellub
ja loobub seejärel jumalariigi tõttu naisest.
Tavaliselt loobutakse seetõttu, et on tehtud valik mitte abielluda.
Lahkuminek jumalariigi töö tõttu pole õige.
On inimesi, kel oleks olnud võimalus elus inimlikult elus edu saavutada,
kuid nad on sellest loobunud ja läinud jumalariigi tööle.
Jeesus ütles, et tema järgijad peavad ehk loobuma
ja peaksid olema valmis loobuma kõigest.
See ei tähenda, et me kõik peame kõigest loobuma.
Meil peab olema hoiak olla valmis kõigest loobuma,
kui Jumal peaks seda paluma.
On palju inimesi, kes on jumalariigi heaks palju teinud.
Tutvusin ühe naisega, kes oli Hiinas 40 aastat misjonäriks.
Mõtlesin ka C. T. Studdi elule.
Anna Ekroos oli valmis abielluma, kui ta usule tuli.
Ka tema peigmees tuli usule, kuid Anna sai kutse jumalariigi tööle
ja ütles peiule: "Oled hea mees ja armastan sind,
kuid olen otsustanud kogu elu jumalariigi tööle ohverdada
ega abiellu kunagi."
Tema peigmees ei mõistnud seda, kuid tema tajus seda nii selgelt
Jumalalt lähtunuks, et otsustas seda teha.
Nii ta elaski kogu elu vallalisena ja teenis Jumalat.
Teda oli imeline tundma õppida.
C. T. Studdile mõeldes võin öelda, et ma pole lugenud ühtki
vaimulikku raamatut, kus keegi oleks pidanud loobuma
rohkematest asjadest kui C. T. Studd.
Tal oli pärandiks oodata miljoneid, kuid ta loobus jumalariigi tõttu,
kui Jumal keelitas teda mitte midagi vastu võtma.
Ta oli algul Aasias, hiljem Aafrikas.
Vanas eas Aafrikassse minnes küsisid inimesed temalt,
miks ta sinna vana ja haigena läheb; miks mitte lasta noortel minna.
Ta vastas: "Kuna noored ei lähe, pean mina minema."
Tema naine oli alguses kaasas, kuid hiljem enam mitte,
kuna tingimused olid väga rasked.
C. T. Studdil oli korduvalt malaaria. Tollal polnud tänapäeva ravimeid.
Tal olid pidevad peavalud.
Tema naine elas Inglismaal ja ta ise misjonipõllul Aafrikas.
C. T. Studd loobus kõigest.
Polnud midagi, millest ta poleks loobunud.
Ta ütles oma viimaseil päevil ühes oma kirjadest,
et soovis leida veel midagi, millest jumalariigi tõttu loobuda,
kuid ei suutnud midagi välja mõelda.
Kui õpime tundma õnnistust, mis lähtub sellest,
et peame millestki jumalariigi tõttu loobuma,
võib tekkida tahtmine loobuda veelgi enamast.
Jeesus mitte üksnes ei õhutanud meid valmidusele kõigest loobuma,
vaid Ta lausa nõudis seda.
Luuka 14:33 ütleb Jeesus:
"Nõnda siis igaüks teie seast, kes ei jäta maha kõike,
mis tal endal on, ei saa olla minu jünger."
Loobumine tähendab praktikas loobumist südame tasandil.
Kui oma elu Jeesusele anname, oleme andnud Talle kõik.
See ei tulene sellest, et meie oleksime Talle andnud.
Näen seda nii: Jeesus on mind ostnud, olen Tema oma,
ja mul pole enam õigust sellele, mis mul on.
Kui olen teinud kellelegi mõne teene, ja seda tahetakse vahel korvata,
olen öelnud: "Paneme selle TP-sse ehk Taevapanka.
Mul on seal pangas nii suur võlg, et ma ei suuda intressegi maksta."
Sinna on raske midagi arvele panna.
Ütleme ärkamiskoosolekuil tihti,
et elu Jeesusele andes kustutatakse kõik võlad.
Jätame mulje, et pärast elu Jeesusele andmist
läheb elu kui lepase reega.
Jeesuse sõnadele mõeldes näeme, et Ta tegutses vastupidi.
Ta ei meelitanud kunagi inimesi end järgima.
Ta pigem hoiatas selle eest: See läheb sulle maksma kõik.
Luuka 14:28 -
Sest kes teie seast, tahtes ehitada torni,
ei istuks enne maha ega arvutaks kulusid,
kas tal on kõik vajalik selle lõpetamiseks?
Muidu juhtub, et kui ta aluse on rajanud ja ei suuda lõpetada,
hakkavad kõik pealtnägijad teda pilkama:
See mees hakkas ehitama, aga ei suutnud lõpetada!
Jeesus mõtles sellega:
"Ära hakka mind järgima, ilma esmalt kulusid arvutamata.
Inimesed hakkavad sind pilkama, kui tee pooleli jätad.
Kui oma elu mulle annad ja hiljem otsustad,
et hind on liiga kõrge, siis sa loobud sellest."
Samas rääkis Jeesus ka sellest, et Taevariik on nii hinnaline,
et meil tasub kõigest selle nimel loobuda.
Jeesus ütles Matteuse 13:44 - Taevariik on põllule peidetud aarde
sarnane, mille inimene leidis ja peitis jälle. Ta läks rõõmuga ja
müüs ära kõik, mis tal oli, ning ostis selle põllu.
Veel on taevariik kaupmehe sarnane, kes otsis ilusaid pärleid.
Kui ta siis leidis ühe eriti hinnalise pärli, läks ta ja müüs maha kõik,
mis tal oli, ning ostis selle.
Jeesus tahtis öelda, et Tema järgimine võib maksta kõik,
kuid see on seda väärt.
Ära asu sellele teele, ilma enne hinda arvutamata,
kuid siiski on Taevariik väärt, et olla valmis evangeeliumi pärast
kõigest loobuma.
Mingid maailma kannatused pole midagi selle kõrval,
mis meid kord taevas ootab.
Jüngridki hakkasid mõtlema, et on kõigest loobunud
ja mida nad selle eest saavad.
Markuse 10:28 - Peetrus hakkas talle rääkima:
Vaata, meie oleme jätnud kõik maha ja järgnenud sulle!”
Matteuse evangeeliumis öeldakse samas kohas:
mis me selle eest saame?
See on väga inimlik mõtlemine.
Mõtleme alati, et mis me saame, kui millestki loobume.
On huvitav mõelda, mida Jeesus oleks võinud vastata.
Jeesus ütles Luuka 17:10 - "Nõnda ka teie:
kui te olete teinud kõik, mida teil on kästud, siis öelge:
Me oleme tühised sulased, me oleme ju teinud,
mis meie kohus oli teha.”
Jeesus ei vastanud siin nii.
Kuigi Jeesus teeb vahel karme avaldusi
ja võib anda rangeid vastuseid variseridele ja kirjatundjaile,
räägib Ta omadele alati armastuses, mitte kunagi selleks,
et kellelegi haiget teha.
Jeesus võis olla karm olukorras, kus Peetrus ütles Talle:
Ärgu seda sinuga juhtugu!, kui Jeesus ristisurmast rääkis.
Jeesus ütles Peetrusele: Tagane minust, saatan.
Kui seda täna kellelegi ütleksime, tunduks see üsna julm.
Jeesus tegi sedagi armastuses.
Ta teadis, et kõneles keegi teine, mitte Peetrus.
Ühes teises kohas nimetas Jeesus Peetrust õndsaks:
"Seda pole sulle ilmutanud liha ja veri,
vaid minu Isa, kes on taevas."
Jeesus tundis ära vaimu, milles inimene rääkis.
Kui räägitakse inimlikult ja lähtutakse oma nõrkusest,
ei ütle Jeesus: Sa kõlvatu, kuidas sa saad seda öelda?
Ta rääkis alati armastuses.
Jeesus vastas Markuse 10:29:
Tõesti, ma ütlen teile,
ei ole kedagi, kes on maha jätnud maja või vennad või õed
või ema või isa või lapsed või põllud minu pärast ja evangeeliumi pärast
ega saaks vastu nüüd, selsamal ajal sajavõrra maju
ja vendi ja õdesid ja emasid ja lapsi ja põlde tagakiusamise kestelgi,
ning tuleval ajastul igavest elu."
On lihtne mõista, et saame Taevas palka
kõige eest, millest oleme loobunud,
kuid mitte seda, et Jeesus lubas seda juba siin maa peal.
Tihti on raske mõista, kuidas see maa peal juhtub.
Me ei näe õnnistust, mille Jumal annab sellele,
kes Tema tõttu millestki loobub.
Kui pead millegi eest maksma Jeesuse järgimise tõttu,
annab Jumal selle sulle mitmekordselt tagasi.
Jumal ei jää meile kunagi võlgu.
Tuleb möönda, et ma ei mõista kõike, kuidas Jumal meile tagasi annab,
kui mõtlen inimestele, kes elavad tagakiusamises.
Võib-olla mõistaksin, kui ise vastavas olukorras elaksin.
Olen endagi elus kogenud,
mida tähendab Jeesuse nime tõttu kannatamine.
Piibel ei käsi meil märterlust taotleda
või kõigest loobuda, kui Jumal sellest ei räägi.
Me ei saa teha rohkem, kui Jumal tahab.
Jeesus mõtleb sellega, et peame olema valmis kõigest loobuma.
Kui Jumal lubab midagi kannatada, annab Ta meile ka jõu vastu pidada.
Kui olin kord tänaval tunnistamas, sattusin olukorda,
kus noortejõuk mind sisse piiras ja tahtis meie Teetoa ära lõhkuda.
Nad tahtsid muuta meie tegevuse seal võimatuks.
Nad tulid uksele, kuid sisse ei pääsenud.
Mind õnnestus neil aga välja tirida ja sisse piirata.
Seisin ca 20 noore täiskasvanu moodustatud ringi keskel,
kes hakkasid kõik mu peale sülitama.
See kestis viis minutit.
Mõni võib öelda: Kui kohutav!
Kuid pean ütlema, et maailmas polnud ühtki kohta,
kus oleksin tahtnud tol hetkel rohkem olla.
Kogesin nii suurt Jeesuse ligiolu.
Tundsin rõõmu, et mind peeti vääriliseks
kannatama Jeesuse nime tõttu.
Seda oli raske teistele seletada, kui lõpuks Teetuppa naasin.
Paljud nutsid mu ümber. Püüdsin seletada, et kõik on korras.
Näeme vaid kannatusi, kuid ei oska kujutleda,
mida inimene neis kogeb.
Richard Wurmbrand oli Rumeenias rikas juut, kui usule tuli.
Ta sattus usu tõttu Natsi-Saksa rezhiimi ajal vanglasse.
Ta oli Saksa okupatsiooni ajal ja hiljem kokku 14 aastat vanglas.
Ta rääkis, et kui ta viimast kõige pikemat karistust kandis,
palvetas ta oma vabanemise eest, kuid välja pääsedes tundis ta,
et tahab kohe tagasi minna.
See johtus sellest, et ta kaotas Jeesuse ligiolu tunde,
mis ta vanglas pidevalt koges.
Need, kes pole seda kogenud, ei suuda seda mõista.
Minu elu on häbiväärselt lihtne olnud.
On raske rääkida asjadest, mida teised on pidanud kannatama.
Võin seda vaid ette kujutada omaenda väikeste kogemuste põhjal.
Kui loeme Piiblist usklike kannatuste kohta,
näeme seda nagu väljastpoolt.
Me ei oska kujutleda, mida nad on Jeesuse osaduses kogenud.
Kui Paulus kiitles oma nõrkustest, mõtlesin,
et talle tegelikult ei meeldi olla nõrk, vaid tugev Kristuses.
2. Korintlastele 12:10 -
Seepärast mul ongi hea meel nõtruses, vägivalla all, hädades, tagakiusamistes
ja ahistustes Kristuse pärast,
sest kui ma olen nõder, siis ma olen vägev.
Paulusele nii meeldis vägev olla, et ta oli valmis seetõttu nõrk olema.
Talle nii meeldis kogeda Jumala väge, et oli valmis seetõttu kannatama.
See ei tähenda, et peaksime nõtrust imetlema.
Kristuse tõttu nõrk olemine ei tähenda tingimata nõtrust,
vaid seda, et peame Jeesuse nime tõttu kannatama.
Ja Jeesuse nime tõttu kannatades võime kogeda Tema ligiolu ja väge.
Piibel ei käsi meil kuskil nõrkust imetleda.
Vana lepingu pühade kohta ütleb Heebrealaste 11:34:
"Nad kustutasid tule väe, pääsesid pakku mõõgatera eest,
said nõtrusest tugevaks ja vägevaks sõjas,
tõrjusid tagasi võõraste vaenuleere."
Nad olid nõrgad, kuid said tugevaks.
Soomekeelse Rahvapiibli tõlge ütleb Heebrealastele 11:35:
"On olnud naisi, kes said oma surnud elluäratatuina tagasi."
See ei räägi nõrkusest, vaid Jumala väest,
mis nende keskel ilmus. Surnudki ärkasid üles.
Kadestame tihti neid, keda Jumal kasutab,
kuid samas ei tahaks me nende elu elada.
Me poleks valmis maksma hinda, mida nemad on maksnud
Jeesuse järgimise eest.
Tahaksime aga nende õnnistusi.
Maailmas on palju inimesi, kelle elu sa ei tahaks maa peal elada,
kuid võtaksid endale meeleldi nende osa Taevas.
On palju inimesi, kelle elu me halvustame,
keda me kuidagi ei kadesta,
kuid taevas on nende osa parem, kui suudame kujutleda.
Ometi kogevad paljud neist taevast maa peal.
Olen isegi neid tundnud.
Mäletan üht vanamemme, kes oli nii innukas,
et noored pilkasid teda koguduses.
Ta laulis koosolekuil kõval häälel viisist mööda,
kuid armastas tohutult Jeesust.
Oli imeline kuulda, kuidas ta iga päev imesid koges.
Ta käis haiglas kellegi eest palumas ja too sai terveks;
ta kuulutas kellelegi evangeeliumi ja Jumal kõnetas toda inimest
Ta koges pidevalt imesid.
Jumal tervendas teda 7 korda, kui ta surmasuus oli.
Ta tajus, et Jumalal oli talle ülesanne.
Võime tihti halvustada inimesi, kui me ei näe nende tegelikku elu.
Piibli väitel on see arm, kui Jeesuse nime tõttu kannatame.
Lihalikul inimesel on raske mõista, et kannatus võib olla õnnistus.
Meie loomus igatseb kerget ja õnnelikku elu.
Me ei oska otsida elu, mida Jumal tahab meile anda.
Osaliselt on see seetõttu, et me ei usu,
et see, mida Jumal võib anda, on rohkem kui maailma antav.
Kui seda mõistaksime, julgeksime öelda Jumalale:
Sinu tahtmine sündigu, nagu Tapani hiljuti rääkis.
Sõna elavaks
Armuannid tuliseks
Kutsumus kirkaks
Usk kaineks
Jeesus lähedaseks
Jüngerluskool
Aitäh vaatamast!
Kui tahad Esa õpetust uuesti vaadata, leiad selle meie netilehelt
www.onewaymission.fi saatearhiivist.
Kohtumiseni nädala pärast!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri